JAVNI POZIV ZA DODELITEV ENKRATNE DENARNE POMOČI MLADIM IN MLADIM DRUŽINAM PRI PRVEM REŠEVANJU STANOVANJSKEGA PROBLEMA NA OBMOČJU OBČINE ČRNOMELJ

Na podlagi 7. člena Statuta Občine Črnomelj (Uradni list RS, št. 83/2011, 24/2014, 66/2016, 112/22 in 88/24) in Odloka o proračunu Občine Črnomelj za leto 2025 (Uradni list RS, št. 112/2024) objavlja Občina Črnomelj naslednji

**JAVNI POZIV**

**za** **dodelitev enkratne denarne pomoči mladim in mladim družinam pri prvem reševanju stanovanjskega problema na območju Občine Črnomelj v letu 2025**

1. **PREDMET POZIVA**

Predmet poziva je dodelitev enkratne denarne pomoči mladim in mladim družinam pri prvem reševanju stanovanjskega problema na območju Občine Črnomelj.

1. **UPRAVIČENCI**

Upravičenci do javnih sredstev, predvidenih s tem pozivom, so mladi, ki prvič rešujejo svojo stanovanjsko problematiko, so državljani Republike Slovenije in imajo stalno prebivališče v Občini Črnomelj (v nadaljevanju: vlagatelji).

Za vlagatelja, predvidenega s tem pozivom, se šteje vsaka oseba, ki na dan objave poziva, še ni dopolnila 35 let.

Pod prvo reševanje stanovanjske problematike se šteje:

* gradnja stanovanjske stavbe (hiše),
* nakup nepremičnine (hiša, stanovanje),
* ureditev nove stanovanjske enote s strani vlagatelja, ki zajema vsa gradbena dela in obrtniška dela, vključno z inštalacijami ter nakup in vgradnjo stavbnega pohištva (okna, vrata) znotraj obstoječe stanovanjske stavbe.

Nakup stanovanja oz. stanovanjske hiše mora biti izveden v obdobju od 1. 1. 2022 do vključno 31. 7. 2025. Ravno tako se mora v tem obdobju izvajati preureditev oziroma gradnja enote.

Vlagatelji bodo obravnavani po načelu časovne prioritete, po datumu prejema popolne vloge v sprejemno pisarno Občine Črnomelj. V primeru da v sprejemno pisarno Občine Črnomelj istočasno prispeta dve ali več popolnih vlog, ima prednost za dodelitev sredstev vlagatelj, ki je starejši. Upravičenost do enkratne denarne pomoči bo ugotavljala tričlanska komisija, ki jo bo imenoval župan s sklepom.

Vlagatelj lahko enkratno denarno pomoč prejme samo enkrat in samo za eno od oblik reševanja prvega stanovanjskega problema.

Vlagatelj:

* ne sme imeti v lasti druge primerne stanovanjske enote, v primeru mlade družine oziroma partnerstva velja enako tudi za partnerja
* mora v stanovanjski enoti, ki je predmet enkratne denarne pomoči, prijaviti stalno prebivališče v roku 3 leta od prejema sredstev
* ne sme prodati ali oddati v najem nepremičnino, ki je predmet enkratne denarne pomoči najmanj 3 leta po prejemu enkratne denarne pomoči.

Osebe, navedene na vlogi za javni poziv, morajo imeti na dan objave javnega poziva poravnane vse zapadle obveznosti do Občine Črnomelj.

1. **VIŠINA RAZPOLOŽLJIVIH SREDSTEV**

Sredstva za denarno pomoč za leto 2025 v višini 8.000,00 EUR so zagotovljena v proračunu Občine Črnomelj na proračunski postavki 1603901- 4314001 podpora mladim družinam za reševanje stanovanjske problematike.

1. **DELEŽI POMOČI**

Občina se zavezuje, da bo dodelila enkratno denarno pomoč v višini 1.000,00 EUR na posamezno enoto. V primeru mlade družine (oba starša sta na dan objave javnega poziva mlajša od 35 let) se enkratna denarna pomoč poveča za 250,00 EUR za vsakega otroka, ki na dan objave javnega poziva še ni dopolnil 6 let, vendar največ do višine 1.500,00 EUR. Denarna pomoč bo prosilcem na razpolagi do porabe proračunskih sredstev.

1. **POGOJI**
* Starost vlagatelja na dan objave javnega poziva pod 35 let; v primeru mlade družine starost obeh staršev na dan objave javnega poziva pod 35 let
* Veljavno gradbeno dovoljenje za predmetni gradbeni poseg oziroma dokazilo o legalnosti gradbene enote
* V primeru nakupa stanovanja oziroma stanovanjske hiše – notarsko overjeno pogodbo o nakupu, dokazilo o plačilu kupnine, gradbeno dovoljenje oziroma dokazilo o legalnosti gradbene enote
* Izpolnjena vloga Prijava na javni poziv za dodelitev enkratne denarne pomoči mladim in mladim družinam pri prvem reševanju stanovanjskega problema na območju Občine Črnomelj
* Dokazila o nastalih stroških (račun + dokazilo o plačilu), ki morajo glasiti na vlagatelja in morajo biti datirana v obdobju med 1. 1. 2022 in 29. 8. 2025.

 Resničnost izjav prosilca in izpolnjevanje razpisnih pogojev ter predložene dokumentacije in dokončane gradnje oz. adaptacije oz. rekonstrukcije se lahko preveri na terenu s strani tričlanske komisije.

1. **VSEBINA VLOGE**
* Izpolnjena vloga za dodelitev enkratne denarne pomoči mladim in mladim družinam pri prvem reševanju stanovanjskega problema na območju Občine Črnomelj
* V primeru gradnje kopija veljavnega gradbenega dovoljenja oziroma dokazilo o legalnosti gradbene enote
* V primeru nakupa stanovanja ali stanovanjske hiše notarsko overjena pogodba o nakupu nepremičnine in dokazilo o plačilu kupnine, ter gradbeno dovoljenje oziroma dokazilo o legalnosti gradbene
* Dokazila o nastalih stroških (račun + dokazilo o plačilu), ki morajo glasiti na vlagatelja in morajo biti datirana v obdobju med 1. 1. 2022 in 29. 8. 2025.

Vlagatelj mora vložiti popolno vlogo z vsemi zahtevanimi prilogami. Dokumentacija javnega poziva bo od dneva objave javnega poziva na razpolago na spletni strani Občine Črnomelj pod rubriko »Javne objave in razpisi«.

1. **ROK IN NAČIN PRIJAVE**

Zainteresirani vlagatelji lahko oddajo vlogo za enkratno denarno pomoč pri gradnji, adaptaciji stanovanja ali hiše, nakupa stanovanja ali hiše do porabe proračunskih sredstev za leto 2025, oziroma najkasneje do 29. 8. 2025.

Prijave na javni poziv za dodelitev sredstev morajo zainteresirani vlagatelji poslati v zaprtih kuvertah na naslov Občina Črnomelj, Trg svobode 3, 8340 Črnomelj; s pripisom »Prijava na javni poziv - stanovanjska problematika mladih. Na zaprti kuverti mora biti na zadnji strani naveden polni naslov prijavitelja.

1. **POSTOPEK OBRAVNAVE VLOG IN OBVEŠČANJE O IZIDU POZIVA**

Vse prejete vloge bo obravnavala tričlanska komisija, ki jo bo imenoval župan, ob upoštevanju časovne prioritete glede datuma prejema vlog. Odpiranje vlog ni javno. Upoštevale se bodo samo vloge, ki bodo oddane na razpisnem obrazcu in bodo oddane najkasneje do 29.8.2025.

Če vloga ob vložitvi ni popolna, se prosilca pozove, naj vlogo dopolni v roku največ 5 dni. Če tega ne stori, oziroma je vloga kljub dopolnitvi še vedno nepopolna, se vloga s sklepom zavrže.

Seznam upravičencev za dodelitev sredstev za enkratno denarno pomoč mladim in mladim družinam pri prvem reševanju stanovanjskega problema na območju v Občini Črnomelj pripravi komisija najpozneje v roku 15 dni od obravnave vlog in ga posreduje direktorici občinske uprave, ki na podlagi seznama izda odločbe o dodelitvi sredstev za enkratno denarno pomoč za posameznega vlagatelja. Zoper odločbo je možna pritožba na župana Občine Črnomelj. Odločitev župana je končna.

Nakazilo odobrenih sredstev za enkratno denarno pomoč se izvede na osebni račun upravičenca v roku 15 dni od pravnomočnosti odločbe.

*Občina Črnomelj lahko javni poziv po svoji presoji brez kakršnih posledic razveljavi ali razdeli le določen del razpoložljivih sredstev.*

1. **DODATNE INFORMACIJE**

Kontaktna oseba za dodatne informacije v zvezi z javnim pozivom je Alenka Živanović, telefon 07 30 61 126, elektronski naslov: alenka.zivanovic@crnomelj.si .

1. **NADZOR NAD IZVAJANJEM**

Namenska proračunska sredstva se lahko porabijo samo za namen, za katerega so dodeljena. Če komisija ugotovi, da so bila sredstva dodeljena na podlagi neresničnih podatkov oziroma je prejemnik prekršil razpisna določila, je občina upravičena zahtevati povračilo dodeljenih sredstev v enkratnem znesku. V tem primeru bo moral prejemnik vrniti sredstva s pripadajočimi zamudnimi obrestmi za obdobje od dneva nakazila dalje.

Številka: 410-0078/2025

Datum: 18. 4. 2025

 Župan

 Občine Črnomelj

 Andrej Kavšek, l.r.